Document ID: 32013R0238

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 238/2013 ΤΗΣ ΕΠΙΤΡΟΠΉΣ
της 15ης Μαρτίου 2013
σχετικά με την τροποποίηση του εκτελεστικού κανονισμού (ΕΕ) αριθ. 481/2012 όσον αφορά τη διάρκεια ισχύος των πιστοποιητικών γνησιότητας για το βόειο κρέας υψηλής ποιότητας
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 144 παράγραφος 1 και το άρθρο 148, σε συνδυασμό με το άρθρο 4,
Εκτιμώντας τα ακόλουθα:
(1)
Με τον εκτελεστικό κανονισμό (ΕΕ) αριθ. 481/2012 της Επιτροπής, της 7ης Ιουνίου 2012, που προβλέπει κανόνες για τη διαχείριση της δασμολογικής ποσόστωσης που αφορά βοδινό κρέας υψηλής ποιότητας (2), άλλαξε η μέθοδος διαχείρισης της ποσόστωσης η οποία ανοίχτηκε με τον κανονισμό (ΕΚ) αριθ. 617/2009 του Συμβουλίου (3) από τη μέθοδο της ταυτόχρονης εξέτασης στη μέθοδο διαχείρισης κατά χρονολογική σειρά. Δεδομένου ότι στο πλαίσιο της μεθόδου διαχείρισης κατά χρονολογική σειρά της εν λόγω ποσόστωσης δεν υπάρχουν πλέον πιστοποιητικά εισαγωγής με διάρκεια ισχύος έως τις 30 Ιουνίου κάθε έτους εισαγωγής, κρίνεται σκόπιμο να καταργηθεί η ημερομηνία λήξης ισχύος της 30ής Ιουνίου για τα πιστοποιητικά γνησιότητας. Αντιθέτως, θα πρέπει να προβλεφθεί περίοδος τριών μηνών από την ημερομηνία έκδοσης των εν λόγω πιστοποιητικών, σύμφωνα με τις άλλες δασμολογικές ποσοστώσεις για το βόειο κρέας υψηλής ποιότητας.
(2)
Για λόγους σαφήνειας, τα βοοειδή που καλύπτονται από την ενωσιακή ταξινόμηση σφαγίων και είναι επιλέξιμα για την παραγωγή «βοείου κρέατος υψηλής ποιότητας» θα πρέπει να αναφέρονται στις απαιτήσεις για τα εμπορεύματα τα οποία εμπίπτουν στη σχετική προτιμησιακή δασμολογική ποσόστωση που ορίζεται στο παράρτημα II του εκτελεστικού κανονισμού (ΕΕ) αριθ. 481/2012.
(3)
Επομένως, θα πρέπει να τροποποιηθεί αναλόγως ο εκτελεστικός κανονισμός (ΕΕ) αριθ. 481/2012.
(4)
Για λόγους ασφάλειας δικαίου, η νέα περίοδος ισχύος των πιστοποιητικών γνησιότητας δεν θα πρέπει να εφαρμόζεται για τα πιστοποιητικά γνησιότητας που εκδίδονται πριν από την ημερομηνία έναρξης ισχύος του παρόντος κανονισμού.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο εκτελεστικός κανονισμός (ΕΕ) αριθ. 481/2012 τροποποιείται ως εξής:
1)
Στο άρθρο 3, η παράγραφος 7 αντικαθίσταται από το ακόλουθο κείμενο:
«7. Τα πιστοποιητικά γνησιότητας ισχύουν τρεις μήνες από την ημερομηνία έκδοσής τους.».
2)
Στο παράρτημα II, η υποσημείωση 1 αντικαθίσταται από το ακόλουθο κείμενο:
«(1)
Για την εφαρμογή των απαιτήσεων αυτών, οι δαμαλίδες και τα βόδια είναι “βοοειδή” σύμφωνα με το παράρτημα III μέρος IV σημείο 1 του κανονισμού (ΕΚ) αριθ. 1234/2007, τα οποία κατατάσσονται αντίστοιχα στις κατηγορίες Ε και Γ, όπως ορίζονται στο παράρτημα V μέρος Α του ίδιου κανονισμού.».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται στα πιστοποιητικά γνησιότητας που εκδίδονται από την ημερομηνία έναρξης ισχύος του παρόντος κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Μαρτίου 2013.

Labels: 3
17